Zimbabwe se inflasie staan op 290%Pres. Emmerson Mnangagwa van Zimbabwe. Foto: Mike Hutchings/Pool Photo via AP, File Zimbabwe se inflasiekoers het 290% gehaal, die tweede hoogste in die wêreld ná Venezuela (na bewering 80 000% teen die einde van 2018), het Steve Hanke, Amerikaanse ekonoom en valutakenner, gesê. Die inflasiekoers is in skrille kontras met die verminderde 42.09% amptelike syfer wat die Zimbabwiese nasionale statistieke-agentskap (ZimStats) in November 2018 aangemeld het. “Zimbabwe se jaarlikse inflasiekoers vir vandag, bereken met hoëfrekwensiedata, is 290%,” het Hanke Vrydag gesê. Inflasie word grootliks gedryf deur die tekort aan buitelandse valuta wat tot groot teenstrydighede in die wisselkoers tussen Zimbabwe se surrogaat-geldeenheid, die effektenoot, en die Amerikaanse dollar lei. Pryse van basiese kommoditeite, soos kookolie en meel, het gestyg toe die effektenoot en die elektroniese dollar op die parallele mark ineengestort het. Hanke beveel aan dat die effektenoot, wat hy as die “Zollar” beskryf, geskrap moet word. “As Zimbabwe versuim om die effektenoot uit die stelsel te haal, sal die ekonomie binne minder as ŉ jaar ineenstort.” Venezuela, met die wêreld se hoogste inflasiekoers volgens Hanke, is in ŉ politieke krisis gewikkel. Daar is verskerpte pogings deur die opposisie om die sosialistiese president Nicolás Maduro uit sy amp te verwyder. Zimbabwe het in 2008 hiperinflasie beleef toe die inflasiekoers 89.7 triljard (“sextillion” of 1021) gehaal het. Die regering moes in daardie stadium ŉ multi-geldeenheid implementeer. Die Zimbabwiese Reserwebank en ZimStats kon in daardie stadium nie meer boekhou nie en het nie verder oor inflasie berig of dit bereken nie.